REGOLAMENT TAL-KUNSILL (KE) Nru 624/2008
tat-23 ta’ Ġunju 2008
li jistabbilixxi koeffiċjenti korrettivi applikabbli mill-1 ta’ Lulju 2007 għar-rimunerazzjonijiet ta' l-uffiċjali, ta' l-aġenti temporanji u ta' l-aġenti b'kuntratt tal-Komunitajiet Ewropej li jservu f’pajjiżi terzi kif ukoll parti mill-uffiċjali li ser jibqgħu assenjati fiż-żewġ Stati Membri l-ġodda għal perjodu massimu ta’ dsatax-il xahar wara l-adeżjoni
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolamenti tal-Persunal ta’ l-Uffiċjali tal-Komunitajiet Ewropej u l-Kondizzjonijet ta' l-Impjieg ta' ħaddiema oħra tal-Komunitajiet, stabbiliti fir-Regolament (KEE, Euratom, KEFA) Nru 259/68 (1), u b'mod partikolari l-ewwel paragrafu ta’ l-Artikolu 13 ta’ l-Anness X tiegħu,
Wara li kkunsidra l-Atti ta' l-adeżjoni ta' l-2005, u b'mod partikolari l-Artikolu 27(4) tiegħu,
Wara li kkunsidra l-proposta mill-Kummissjoni,
Billi:
(1)
Jeħtieġ li jiġi kkunsidrat l-iżvilupp ta’ l-għoli tal-ħajja fil-pajjiżi barra l-Komunità u li jiġu għaldaqstant determinati l-koeffiċjenti korrettivi applikabbli, b’effett mill-1 ta’ Lulju 2007 għar-rimunerazzjonijiet imħallsa, fil-munita tal-pajjiż ta’ l-impjieg tagħhom, lill-uffiċjali, lill-aġenti temporanji u lill-aġenti b'kuntratt tal-Komunitajiet Ewropej li jaħdmu f'pajjiżi terzi.
(2)
Il-koeffiċjenti korrettivi li fir-rigward tagħhom sar ħlas abbażi tar-Regolament (KE) Nru 453/2007 (2) jistgħu jwasslu għall-aġġustamenti ta' żieda jew tnaqqis b’effett retroattiv fir-rimunerazzjoni.
(3)
Għandu jsir provvediment għall-ħlas ta' arretrati fil-każ ta’ żidiet fir-rimunerazzjoni minħabba l-koeffiċjenti korrettivi l-ġodda
(4)
Għandu jsir provvediment għall-ħlas lura ta' pagamenti żejda fil-kaz ta' tnaqqis fir-rimunerazzjoni minħabba l-koeffiċjenti korrettivi l-ġodda, għall-perjodu kkalkulat bejn l-1 ta’ Lulju 2007 u d-data tad-dħul fis-seħħ ta’ dan ir-Regolament.
(5)
Għandu jiġi ppreċiżat li l-ħlas lura eventwali jkun jista’ jsir biss fuq perjodu ta’ mhux aktar minn sitt xhur qabel id-data tad-dħul fis-seħħ ta’ dan ir-Regolament, u li l-effetti tiegħu jkunu jistgħu jitqassmu fuq perjodu ta’ mhux aktar minn tnax-il xahar minn din id-data, u dan b'segwitu għall-koeffiċjenti korrettivi applikabbli fi ħdan il-Komunità għar-rimunerazzjonijiet u għall-pensjonijiet ta’ l-uffiċjali u ħaddiema oħra tal-Komunitajiet Ewropej,
ADOTTA DAN IR-REGOLAMENT:
Artikolu 1
B'effett mill-1 ta' Lulju 2007, il-koeffiċjenti korrettivi, applikabbli għar-rimunerazzjoni ta' l-uffiċjali, ta' l-aġenti temporanji u ta' l-aġenti b'kuntratt tal-Komunitajiet Ewropej li jservu f'pajjiżi terzi mħallsa fil-munita tal-pajjiż ta' l-impjieg għandhom ikunu kif jidhru fl-Anness ta' dan ir-Regolament.
Ir-rati tal-kambju użati għall-kalkolu ta' dawn ir-rimunerazzjonijiet għandhom jiġu stabbiliti skond ir-regoli dettaljati għall-implimentazzjoni tar-Regolament Finanzjarju u jikkorrispondu mad-data indikata fl-ewwel paragrafu.
Artikolu 2
1. L-Istituzzjonijiet għandhom iħallsu arretrati fil-każ ta’ żieda fir-rimunerazzjonijiet minħabba l-koeffiċjenti korrettivi kif jidhru fl-Anness.
2. L-Istituzzjonijiet għandhom jagħmlu aġġustamenti retroattivi ta' tnaqqis fuq ir-rimunerazzjoni fl-eventwalità ta' tnaqqis bħala riżultat tal-koeffiċjenti korrettivi kif jidhru fl-Anness, għall-perjodu bejn l-1 ta' Lulju 2007 u d-data tad-dħul fis-seħħ ta' dan ir-Regolament.
L-aġġustamenti retroattivi li jinvolvu ħlas lura ta' pagamenti żejda għandhom ikunu limitati għal perjodu ta’ sitt xhur qabel id-data ta’ dħul fis-seħħ ta’ dan ir-Regolament. Il-ħlas lura jitqassam fuq perjodu ta’ mhux aktar minn tnax-il xahar mill-istess data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fil-Lussemburgu, 23 ta’ Ġunju 2008.